google/wiki40b huggingface dataset:
Κολωνές Αντιοχίδας

Ονομασία

Ο δήμος ίσως να συγχέεται, σε διάφορες πηγές, με τον ομώνυμο δήμο των Κολωνών, της Λεοντίδας φυλής ή με τον δήμο του Κολωνού, ο οποίος αναφερόταν και ως Κολωνές της Αιγηίδας φυλής και ήταν γνωστός και ως ο Ίππιος Κολωνός,   σε αντιδιαστολή με τον λόφο, ο οποίος ήταν γνωστός ως Αγοραίος Κολωνός  και ανήκε στον αρχαίο αττικό δήμο του Κεραμεικού της Ακαμαντίδας φυλής.

Τοποθεσία του αρχαίου δήμου

Ο δήμος των Κολωνών, ήταν δήμος των Μεσογείων ή του Άστεως. Η ακριβής τοποθεσία του δήμου αυτού είναι άγνωστη και αβέβαιη, δεν έχει προσδιορισθεί και δεν έχει ακόμα ταυτιστεί επακριβώς.  Σύμφωνα με διάφορους ερευνητές, ίσως βρίσκεται κοντά σε μοναστήρι στην Μεντέλη ή σύμφωνα με τον John S. Traill κοντά στον αρχαϊκό Πύργο του Βαρνάβα.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος αρχικά της Αντιοχίδας φυλής, συμμετείχε με 2 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.) ο δήμος ενσωματώθηκε στην Αντιγονίδα φυλή με 2 βουλευτές στη Βουλή των 600. Την τρίτη περίοδο (224/223 – 201/200 π.Χ.) ο δήμος μεταφέρθηκε στην Πτολεμαΐδα φυλή, επίσης με 2 βουλευτές, ενώ κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου.

Οι κάτοικοι των Κολωνών

Ο δημότης των αρχαίων Κολωνών ονομαζόταν Κολωνεύς ή Κολωνίδης, ή αναφερόταν με τη χρήση της λέξης «Κολωνήθεν», δηλαδή προέρχεται από τις Κολωνές ή τον Κολωνό.

Προσωπικότητες από τις Κολωνές

Υπήρξαν διάφοροι γνωστοί πολίτες από τον δήμο των Κολωνών, όπως ο Δημοκράτης ο Κολωνήθεν πατέρας του Αντιοχίδου κ.α.
Κύπελλο Ελλάδας πετοσφαίρισης ανδρών 1984-1985

Κύπελλο Ελλάδας πετοσφαίρισης ανδρών 1984−1985. Κυπελλούχος Ελλάδας στην πετοσφαίριση για το 1985 αναδείχθηκε ο Παναθηναϊκός για δεύτερη συνεχόμενη περίοδο επικρατώντας και πάλι στον τελικό με 3−0 του Ολυμπιακού, πετυχαίνοντας έτσι το νταμπλ.

Ημιτελικοί

Στους ημιτελικούς έγιναν διπλές συναντήσεις.
Βικιεπιστήμιο

Γλώσσες

Σήμερα υπάρχουν 15 εκδόσεις Βικιεπιστημίου τα Αραβικά, Τσέχικα, Αγγλικά, Φινλανδικά, Γαλλικά, Γερμανικά, Ελληνικά, Ιταλικά, Ιαπωνικά, Κορεάτικα, Πορτογαλικά, Ρωσικά, Σλοβενικά, Ισπανικά και τα Σουηδικά.
Μουστιαία περίοδος

Μουστιαία περίοδος είναι ιδιαίτερη περίοδος της Παλαιολιθικής περιόδου. Διαρκεί από το 100.000 έως το 40.000 π.Χ.

Ονομασία

Μουστιαία περίοδος ονομάζεται από το σπήλαιο Μουστιέ (Moustier), το οποίο βρίσκεται κοντά στον ποταμό Βεζίρ στη Γαλλία όπου βρέθηκε εγκατάσταση αρχαίων ανθρώπων Νεάντερταλ.

Κλιματικές συνθήκες της περιόδου

Την περίοδο αυτή ξεκινούν φάσεις καθόδου παγετώνων που διακρίνονται μεταξύ τους από αραιά χρονικά διαστήματα (μεσοπαγετώδεις περίοδοι) .

Ο μουστιαίος άνθρωπος

Η ύπαρξη του μουστιαίου ανθρώπου ανάγεται στην μέγιστη περίοδο ψύξης, στο ρίσσιο ή δνειπέριο στάδιο της περιόδου των παγετώνων. Ως προς το επίπεδο είναι πιο εξελιγμένος από τον πιθηκάνθρωπο, τον σινάνθρωπο και εκείνον της Χαϊδελβέργης .

Χλωρίδα-πανίδα

Οι ογκόπαγοι που κινούνταν σταδιακά κατέστρεφαν κάθε ζωή: τα θερμόφυλα φυτά εξαφανίστηκαν. Τα θερμόφυλα ζώα πέθαναν ή κινήθηκαν προς τον νότο. Στη θέση της πανίδας του νότιου ελέφαντα εμφανίζεται η πανίδα του μαμούθ: τριχωτός ρινόκερος, βόρειο ελάφι, πολική αλεπού, μαμούθ .
ΚΜ 1939 Κανάριας

Η Κλουμπ Καντέρα Μπάσε 1939 Κανάριας ΣΑΔ., επίσης γνωστή ως Ιμπεροστάρ Τενερίφε για εμπορικούς λόγους, είναι επαγγελματική ομάδα καλαθοσφαίρισης που εδρεύει στο Σαν Κριστόμπαλ ντε λα Λαγούνα στην Ισπανία. Αγωνίζεται στην Λίγκα ΑΣΒ και το Τσάμπιονς Λιγκ, ενώ παίζουν τους αγώνες εντός έδρας στο στάδιο Σαντιάγο Μαρτίν.

Ιστορία

Η ομάδα ιδρύθηκε το 1994, αφού η παλαιότερη ομάδα ΚΜ Κανάριας, η οποία υπέφερε από τεράστια οικονομικά προβλήματα, συγχωνεύθηκε με άλλες ομάδες του νησιού για να δημιουργήσει την νέα Τενερίφη Κανάριας, η οποία αγωνίστηκε για δύο σεζόν στη Λίγκα ΕΒΑ (η οποία ήταν η δεύτερη κατηγορία του ισπανικού πρωταθλήματος καλαθοσφαίρισης εκείνη την εποχή). 
Οι άνθρωποι που διαφωνούσαν με τη συγχώνευση δημιούργησαν τον νέο σύλλογο ΚΒ 1939 Κανάριας, ο οποίος διατηρεί τα χρώματα και το λογότυπο του συλλόγου. Το 2012, η Ιμπεροστάρ Κανάριας προβιβάστηκε στην Λίγκα ΑΣΒ αφού κέρδισε το ΛΕΒ Όρο, αλλά ο σύλλογος δεν μπορούσε να ανέβει κατηγορία καθώς δεν μπορούσε να πληρεί τις απαιτήσεις που έθετε η Ένωση Συλλόγων Καλαθοσφαίρισης της Ισπανίας. Ένα μήνα αργότερα, στις 20 Ιουλίου 2012, η ΚΒ 1939 Κανάριας προβιβάστηκε επισήμως αφού η Ένωση αγόρασε την θέση της ΚΒ Λουσέντουμ Αλικάντε.
Ο Αλεχάντρο Μαρτίνεθ, ο οποίος ήταν προπονητής από το 2003, παραιτήθηκε το 2015.
Στις 29 Μαρτίου 2017, η Κανάριας προκρίθηκε στο Φάιναλ Φορ του Τσάμπιονς Λιγκ, 36 χρόνια μετά την πρώτη της άνοδο στην Εθνική Λίγκα. Το Φάιναλ Φορ έλαβε χώρα στην έδρα τους, και κέρδισαν το πρωτάθλημα αφού κέρδισαν την Μπάνβιτ στο τελικό. Αυτός ήταν ο πρώτος μεγάλος τίτλος στην ιστορία του συλλόγου. 
Στις 24 Σεπτεμβρίου 2017, η Κανάριας συμμετείχε στο Διηπειρωτικό Κύπελλο 2017 ως πρωταθλητής του Τσάμπιονς Λιγκ. Η Κανάριας ήταν οι νικητές για το 2017, κερδίζοντας; την Γκουάρος ντε Λάρα με σκορ 76-71.
Σαΐντ Μούσα

Βιογραφία

Γεννήθηκε στο San Ignacio Cayo στις 19 Μαρτίου 1944 και είναι παλαιστινιακής καταγωγής. Σπούδασε Νομικά στο Πανεπιστήμιο του Μάντσεστερ, για να επιστρέψει στην Μπελίζ αργότερα.

Πορεία προς την πρωθυπουργία

Έγινε μέλος του Ενωμένου Κόμματος του Λαού (PUP) και συνετέλεσε στη δημιουργία του Συντάγματος του 1981. Ο Μούσα ανέλαβε την αρχηγία του PUP το 1996.

Πρωθυπουργός

Εξελέγη Πρωθυπουργός το 1998 και ξανά το 2003, έπειτα από νέα νίκη του κόμματός του στις εκλογές. Την περίοδο 1998-2002 ήταν επίσης Υπουργός Εξωτερικών της χώρας.

Εκλογική ήττα 2008

Ηγήθηκε ξανά του PUP και το οδήγησε στις εκλογές στις 7 Φεβρουαρίου 2008, τη φορά αυτή όμως το κόμμα του υπέστη μεγάλη ήττα από το UDP, κερδίζοντας μόνο 6 επί συνόλου 31 εδρών.Ο ίδιος ο Μούσα επανεξελέγη στην εκλογική περιφέρεια Φορτ Τζορτζ.Ο ηγέτης του UDP Ντιν Μπάροου διαδέχθηκε το Μούσα στην πρωθυπουργία, στις 8 Φεβρουαρίου του 2008.
Άιρες Αλί

Καριέρα

Ο Αλί υπηρέτησε ως κυβερνήτης της επαρχίας Νιάσσα (1995-2000) και της επαρχίας Ινιαμπάνε από το 2000 ως το 2004. Το 2005 ανέλαβε υπουργός παιδείας στην κυβέρνηση του προέδρου Αρμάντο Γκεμπούζα. Ως υπουργός μεταξύ άλλων υπέγραψε συμφωνία με την Ολλανδία για την επιχορήγηση προγραμμάτων για την ανώτερη εκπαίδευση. Παρέμεινε υπουργός ως το 2010. Στις 16 Ιανουαρίου 2010 διορίστηκε πρωθυπουργός και διαδέχθηκε στο αξίωμα τη Λουίζα Ντιόγκο. Η επίσημη ορκωμοσία της κυβέρνησης έγινε στις 18 Ιανουαρίου. Είναι επί πολλά χρόνια φίλος του Γκεμπούζα, γεγονός που μπορεί να σημαίνει, σύμφωνα με αναλυτές, ότι προαλείφεται από τον ίδιο για τη διαδοχή στην προεδρία.
Το 2012 αντικαταστάθηκε στην πρωθυπουργία από τον Αλμπέρτο Βακίνα.
Γλυκίδια

Στη Χημεία η ονομασία γλυκίδια (glucides) αποτελεί συνώνυμη ονομασία των υδατανθράκων που προσπάθησαν οι Γάλλοι να καθιερώσουν και που συνεχίζεται η χρήση της και σήμερα, κυρίως σε γαλλική σχετική βιβλιογραφία.
Ο όρος "γλυκίδιο" προτάθηκε για πρώτη φορά το 1923 από τον Γάλλο χημικό Γκαμπριέλ Μπερτράν, όπου αρχικά είχε γίνει δεκτός από τη Διεθνή Επιτροπή Βιοχημικής Ορολογίας, αλλά λόγω της έντονης αντίθεσης και επιμονής των Αγγλοσαξόνων επί του όρου "υδατάνθρακες", τελικά δεν έγινε δεκτή η καθιέρωση του όρου αυτού με συνέπεια να περιοριστεί η χρήση του μόνο στη Γαλλία και από ορισμένους γαλλομαθείς επιστήμονες. Κύριο επιχείρημα της μη ευρύτερης αποδοχής του όρου γλυκίδια είναι ότι όλοι οι υδατάνθρακες δεν παρουσιάζουν γλυκιά γεύση ενώ κάποιοι εξ αυτών όπως οι γλυκοζίτες (μικτά ακεταλικά παράγωγα σακχάρων) παρουσιάζουν όξινη γεύση.
Ανεξάρτητα των παραπάνω, σύμφωνα πάντα με την ονοματολογία που έδωσε ο Μπερτράν, τα γλυκίδια διακρίνονται σε δύο μεγάλες ομάδες τις όζες και τους οζίτες, ή ολοζίδες, ή οζίδια, όπου οι μεν πρώτες ταυτίζονται με τους μονοσακχαρίτες, περιλαμβάνοντας τις αλδόζες και τις κετόζες, ενώ οι δεύτεροι είναι συνώνυμοι με τους γλυκοζίτες (υδατάνθρακες που μπορούν να υδρολυθούν), οι οποίοι διακρίνονται σε τρεις επιμέρους κατηγορίες τους ολοζίτες, τους πολυοζίτες ή πολυολοζίτες και τους ετεροζίτες.
Νικόλαος Γ΄ της Οπάβα

Βιογραφία

Ήταν ο δευτερότοκος γιος τού Νικολάου Β΄ δούκα της Οπάβα και της Χέντβιχ των Πιαστ-Σιλεσίας, κόρης τού Κορράδου Α΄ δούκα της Ολεσνίτσα/Ελς. Ήταν ο μόνος γιος του από τον δεύτερο γάμο του.
Το 1365 διαδέχθηκε τον πατέρα του μαζί με τους αδελφούς του. Στην αρχή κυβέρνησαν από κοινού· το 1367 διαίρεσαν την κτήση: ο πρωτότοκος Ιωάννης Α΄ (από τον 1ο γάμο) έλαβε το Ράτσιμπορς (και τη συγκυβέρνηση στην Οπάβα), ενώ οι υπόλοιποι, ο Νικόλαος Γ΄, ο Βεντσέσλαος Α΄ και ο Πρέμυσλ Α΄ συνέχισαν να κυβερνούν μαζί. Το 1377 μοίρασαν την Οπάβα και ο Ιωάννης Α΄ έλαβε το Κρνοβ, ο Νικόλαος Γ΄ απέσπασε το Γκλουμπτσύτσε, ενώ οι Βεντσέσλαος Α΄ και Πρέμυσλ Α΄ το υπόλοιπο της Οπάβα.
To 1381 απεβίωσε ο Βέντσεσλας Β΄ και το μερίδιό του κληρονόμησε ο Πρέμυσλ Α΄. Ο Νικόλαος Γ΄ είχε συνεχώς οικονομικές δυσκολίες και τελικά υποθήκευσε τις περιοχές του Γκλουμπτσύτσε, Ζλάτε Χόρυ, κ.ά. στον θείο του Κορράδο Β΄ δούκα της Λέγκνιτσα/Ελς. Το 1394 απεβίωσε άγαμος και τον κληρονόμησε ο Πρέμυσλ Α΄, που κατάφερε να αποπληρώσει το χρέος και να ανακτήσει το μερίδιο αυτό τού δουκάτου.
Βωμιείς

Οι Βωμιείς ήταν αρχαίος ελληνικός λαός της ανατολικής Αιτωλίας, που αποτελούσε υποδιαίρεση της φυλής των Οφιονέων.
Οι Βωμιείς κατοικούσαν παρά τους πρόποδες του όρους Κόρακα κοντά στις πηγές του Ευήνου. Σύμφωνα με πληροφορίες που παρέχει ο Θουκυδίδης οι Βωμιείς συμμετείχαν στον Πελοποννησιακό πόλεμο.
Ιησούς του Ναυή (βιβλίο)

Συγγραφέας

Συγγραφέας του βιβλίου αυτού στο μεγαλύτερο μέρος του, κατά πεποίθηση, φέρεται ο ίδιος ο Ιησούς του Ναυή, εκτός βέβαια των διαλαμβανομένων στο θάνατό του και κάποια μεταγενέστερα γεγονότα, όπως τη κατάληψη της πόλης Δαβίρ, τα αναφερόμενα στον Οζά, κ.ά., που φαίνεται να συμπλήρωσαν γραμματείς του. Η συγγραφή από τον Ιησού, ολοκληρώθηκε περίπου το 1450 π.Χ.

Όνομασία

Το βιβλίο αυτό οι Εβραίοι το ονομάζουν "Σέφερ Γιοσούα". Οι δε λεγόμενοι Εβδομήκοντα που προέβησαν στη μετάφρασή του, το ονόμασαν, Ιησούς του Ναυή, επειδή είναι το κυρίαρχο πρόσωπο του βιβλίου αυτού που εξιστορεί όλα τα γεγονότα των Ισραηλιτών από τον θάνατο του Μωυσή μέχρι λίγο μετά τον θάνατο του φερόμενου ως συγγραφέα.

Κεφάλαια

Το βιβλίο του Ιησού του Ναυή θεωρείται, από τους θεολόγους, ως "ιστορικό" βιβλίο που αναφέρεται σε θεμελιώδη γεγονότα που παραθέτονται με μια αλληλουχία ενοτήτων. Το όλο κείμενο χωρίζεται σε 24 επιμέρους κεφάλαια με αρχαία ελληνική αρίθμηση, από το Κεφάλαιο Α΄ μέχρι το Κεφάλαιο ΚΔ΄.

Παρά ταύτα πολλοί θεολόγοι (χριστιανοί) θεωρούν ότι μπορεί να διακριθεί σε τρια κύρια μέρη. Στο πρώτο μέρος, που περιλαμβάνει την κατάληψη της Γης της Επαγγελίας με ταυτόχρονη εξόντωση άλλων λαών, στο δεύτερο μέρος που εκτίθεται η διανομή των εδαφών στις 12 Φυλές του Ισραήλ, και στο τρίτο που ως επίλογος περιλαμβάνει τις τελευταίες υποθήκες του Ιησού του Ναυή.
Σφαίρα Χιλ

Η σφαίρα Χιλ ενός ουράνιου σώματος είναι η περιοχή στην οποία η βαρύτητα αυτού του σώματος κυριαρχεί των άλλων σωμάτων. Για να μπορέσει ένας πλανήτης να διατηρήσει έναν φυσικό δορυφόρο θα πρέπει ο δορυφόρος αυτός να βρίσκεται μέσα στην σφαίρα Χιλ του πλανήτη. Με την σειρά του ο δορυφόρος αυτός έχει την δική του σφαίρα Χιλ και όποιο σώμα βρεθεί μέσα στην περιοχή αυτή θα μπει σε τροχιά γύρω από τον δορυφόρο και όχι τον πλανήτη. 
Με πιο ακριβείς όρους, η σφαίρα Χιλ προσεγγίζει τη βαρυτική σφαίρα επιρροής ενός μικρότερου σώματος στις παρέλξεις ενός μεγαλύτερου. 
Η σφαίρα Χιλ ορίστηκε από τον Αμερικανό αστρονόμο Τζορτζ Γουίλιαμ Χιλ (George William Hill), ο οποίος βασίστηκε στην εργασία σου Γάλλου αστρονόμου και μαθηματικού Εντουάρ Ρος (Édouard Roche). Για το λόγο αυτό είναι επίσης γνωστή και ως η Σφαίρα Ρος (δεν πρέπει να συγχέεται με το όριο του Ρος). Η σφαίρα Χιλ εκτείνεται μεταξύ των Lagrangian σημείων L1 και L2, που βρίσκονται κατά μήκος της γραμμής των κέντρων των δύο σωμάτων (στο παράδειγμα η Γη και ο Ήλιος). Η περιοχή επιρροής του δεύτερου σώματος (Γη) είναι μικρότερη προς την κατεύθυνση του Ήλιου και αυτό λειτουργεί ως περιοριστικός παράγοντας για το μέγεθος της σφαίρας Χιλ. Πέραν της απόστασης αυτής (L2) ένα τρίτο σώμα σε τροχιά γύρω από το δεύτερο θα δαπανήσει ένα μεγάλο μέρος της τροχιάς του εκτός της σφαίρας Χιλ του δευτέρου σώματος με αποτέλεσμα σταδιακά και με την πάρελξη των παλιρροιακών δυνάμεων του κεντρικού σώματος (Ήλιος), θα καταλήξει τελικά σε τροχιά γύρω από το πρώτο σώμα (Ήλιος).

Παραδείγματα

Ένας αστροναύτης δεν θα μπορούσε να μπει σε τροχιά γύρω από το διαστημικό λεωφορείο (με μάζα 104 τόνους), του οποίου η τροχιά είναι 300 χιλιόμετρα πάνω από τη Γη, καθώς η σφαίρα Χιλ του διαστημικού λεωφορείου είναι μόνο 120 εκατοστά σε ακτίνα, πολύ μικρότερη από το ίδιο το διαστημικό λεωφορείο. Στην πραγματικότητα σε χαμηλή γήινη τροχιά (έως 2.000 χιλιόμετρα πάνω από την Γη) ένα σφαιρικό σώμα θα πρέπει να είναι 800 φορές πυκνότερο από το μόλυβδο, ώστε να χωρέσει μέσα στη δική του σφαίρα Χιλ και να είναι σε θέση να υποστηρίζει τροχιές άλλων σωμάτων γύρω του. Ένας τεχνητός δορυφόρος σε γεωσύγχρονη τροχιά (περίπου 36.000 χιλιόμετρα πάνω από την Γη) θα πρέπει να είναι πάνω από 5 φορές πυκνότερος από το μόλυβδο για τη στήριξη δικών του δορυφόρων ή 2,5 φορές πυκνότερος από το όσμιο, το πυκνότερο υλικό που συναντάται στη Γη. Μόνο στο διπλάσιο της γεωστατικής απόστασης θα μπορούσε ενδεχομένως μία σφαίρα από μόλυβδο να στηρίξει δικό της δορυφόρο. Το φεγγάρι βρίσκεται περισσότερο από τρεις φορές πιο μακριά από το τριπλάσιο της γεωστατικής τροχιάς και για αυτόν τον λόγο σεληνιακές τροχιές είναι δυνατές.
Εντός του ηλιακού συστήματος ο πλανήτης με τη μεγαλύτερη ακτίνα Χιλ είναι ο Ποσειδώνας με 116 εκατομμύρια χιλιόμετρα ή 0,775 αστρονομικές μονάδες λόγω της μεγάλης απόστασής του από τον Ήλιο. Η απόσταση αυτή αντισταθμίζει επαρκώς την μικρή του μάζα σε σχέση με τον Δία, του οποίου η ακτίνα της σφαίρας Χιλ είναι μόλις 53 εκατομμύρια χιλιόμετρα, ακριβώς επειδή είναι πιο κοντά στον Ήλιο από τον μικρότερο σε μάζα Ποσειδώνα.
Πατσακάμακ

Στη μυθολογία των Ίνκας, ο Πατσακάμακ (Κέτσουα Pacha Kamaq, ισπ. Pachacámac), που σημαίνει Δημιουργός του Κόσμου, ήταν θεότητα της γης, που λατρευόταν από ιθαγενείς λαούς του Περού κι αργότερα υιοθετήθηκε και από τους Ίνκας.
Ο Πάτσα Κάμακ πιστεύεται ότι δημιούργησε τον κόσμο, καθώς και τον πρώτο άνδρα και την πρώτη γυναίκα. Ξέχασε, όμως, να τους εφοδιάσει με φαγητό κι ο άνδρας πέθανε. Η γυναίκα καταράστηκε τον Πάτσα Κάμακ, επειδή τους αμέλησε, κι εκείνος την έκανε να μείνει έγκυος. Όταν γέννησε ένα γιο, ο θεός τον σκότωσε και διαμέλισε το πτώμα του, απ' όπου φύτρωσαν τα φρούτα και τα λαχανικά στη φύση. Ο δεύτερος γιος της κατάφερε να ξεφύγει, οπότε ο θεός σκότωσε τη γυναίκα. Ο γιος της, όμως, εκδικήθηκε το θάνατό της, ρίχνοντας τον Πάτσα Κάμακ στη θάλασσα.
Αργότερα, όταν η θεότητα υιοθετήθηκε από τους Ίνκας, ο Πατσακάμακ λατρευόταν ως γιος του θεού Ίντι και της Μάμα Κίγια, σύζυγος της Μάμα Πάτσα. Μαζί με τα αδέρφια του, Βιρακότσα και Μάνκο Κάπακ, έφεραν τον πολιτισμό στη γη.
ΑΚ Αρλ-Αβινιόν

Ιστορία

Η Α.Κ. Αρλ ιδρύθηκε το 1913 μετα από την συγχώνευση των τριών ομάδων Αρλ Σπορ, Πεντάλ και την Αρλ Οτό-βελό. Την δεκαετία του 1970 αγωνίστηκε σε δύο κατηγορίες: την Σαμπιονά Νασιονάλ που είναι η τρίτη κατηγορία της Γαλλίας, και στην Λιγκ 2. Το 1973 η Αρλ έφτασε μέχρι τα προημιτελικά του Κυπέλλου της Γαλλίας. Το 2009 κατάφερε να βγει τρίτη και προβιβάστηκε στην Λιγκ 1.

Η Έδρα

Το Παρκ Ντε Σπορ Ντ'Αβινιόν αποτελεί από την σεζόν 2009-2010 το γήπεδο όπου αγωνίζεται η Αθλέτικ Κλαμπ Αρλ-Αβινιόν. Το πρώτο επίσημο ματς της Αρλ-Αβινιόν έλαβε χώρα στις 14 Αυγούστου 2009 απέναντι στην ΑΚ Αζαξιό στα πλαίσια της Λιγκ 2 με τους γηπεδούχους να κερδίζουν με 2-1. Στη διάρκεια της 6ης αγωνιστηκής της Λιγκ 1 απέναντι στην Ολιμπίκ Μαρσέιγ, το Παρκ Ντε Σπορ γνωρίζει την μεγαλύτερη προσέλευση από την στιγμή που η Αρλ-Αβινιόν το χρησιμοποιεί με 15.000 θεατές παρόντες σ'αυτό.
Το Παρκ Ντε Σπορ ανήκει στο Δήμο της Αβινιόν. Το 2010, το γήπεδο είδε την χωρητικότητά του να διπλασιάζεται. Μετά την άνοδο της ομάδας στη Λιγκ 1, η Ένωση Επαγγελματικού Ποδοσφαίρου (Ligue de Football Professionnel) υποχρεώνει κάποιες βελτιώσεις στον φωτισμό, στην ηλεκτρονική παρακολούθηση ή ακόμη σουίτες. Δύο νέες εξέδρες κάνουν την εμφάνισή τους εκείνη την εποχή, η μία από την Βόρεια πλευρά, χωρητικότητας 7.386 θεατών όπως και μία στην Νότια πλευρά, χωρητικότητας 3.520 θέσεων. Η συνολική χωρητικότητα του Παρκ Ντε Σπορ φτάνει εκείνη την εποχή από τις 7.730 αρχικές θέσεις στις 17.518 θέσεις καθήμενων.
Παιδικός Διαγωνισμός Τραγουδιού Eurovision 2005

Τοποθεσία

Η Ethias Arena είναι η μεγαλύτερη αρένα πολλαπλών χρήσεων στο Άσσελτ του Βελγίου που χρησιμοποιείται για μουσικές συναυλίες, αθλήματα (τένις, εσωτερική ποδηλασία, άλματα κ.λπ.) και άλλες μεγάλες εκδηλώσεις. Η αρένα άνοιξε το 2004 και κατέχει μέχρι 21.600 άτομα. Το Ethias Arena είναι μέρος του Grenslandhallen και έχει επιφάνεια 13.600 τετραγωνικών μέτρων (44.619 τετραγωνικά πόδια). Το 2015, φιλοξένησε το Ευρωπαϊκό Πρωτάθλημα του 2015 σε βελάκια, ένα γεγονός Professional Darts Corporation.

Συμμετοχή

Στο διαγωνισμό αυτό θα μπορούσαν να συμμετάσχουν μέχρι και είκοσι χώρες: η Κύπρος θα συμμετείχε, αλλά στις 13 Οκτωβρίου ο Κυπριακός τηλεοπτικός σταθμός Ραδιοφωνικό Ίδρυμα Κύπρου (ΡΙΚ) ανακοίνωσε την απόσυρσή τους μετά από ερωτήσεις που προέκυψαν για την προέλευση του τραγουδιού, με καταγγελίες που δηλώνουν ότι το τραγούδι που είχαν επιλέξει φαίνεται να είναι λογοκλοπή. Αυτό δεν επηρέασε την ικανότητά τους να συμμετάσχουν στην ψηφοφορία. 
Επιπλέον, η Λιθουανία και η Ουκρανία είχαν προγραμματίσει να εισέλθουν, αλλά αργότερα αποσύρθηκαν. Η Γεωργία ήθελε επίσης να εμφανιστεί, αλλά έχασε την προθεσμία συμμετοχής στον διαγωνισμό. Ο Μονακό δήλωσε επίσης ενδιαφέρον με τον Phil Bosco, επικεφαλής της Αντιπροσωπείας για το Μονακό, λέγοντας στο esctoday.com ότι «ο Υπουργός Εξωτερικών ενδιαφέρθηκε πολύ για την πρόταση».
Οι δημόσιοι ραδιοτηλεοπτικοί οργανισμοί της Ελβετίας και της Πολωνίας δεν έστειλαν υποψηφίους για οικονομικούς λόγους. Η Γαλλία δεν εντάχθηκε λόγω της αναδιάρθρωσης στο κανάλι. Η Ρωσία και η Σερβία και Μαυροβούνιο έκαναν το ντεμπούτο τους στον διαγωνισμό αυτό το έτος. Η Πολωνία θα μείνει μακριά από τον διαγωνισμό για 12 χρόνια μέχρι το 2016 όταν επέστρεψε.

Δομή ψηφοφορίας

Τηλεψηφοφορία με 12, 10, 8, 7, 6, 5, 4, 3, 2, 1 βαθμούς.
Οι παρουσιαστές ξεκίνησαν την ψηφοφορία με το να δώσουν σε όλους τους διαγωνιζόμενους από 12 βαθμούς.
Λουκιανός Βοναπάρτης

Βιογραφικά στοιχεία

Γεννήθηκε στις 21 Μαΐου του 1775 στο Αζαξιό της Κορσικής και ήταν γιος του Καρόλου-Μαρία Μπουοναπάρτε και της Λετίτσια Ραμολίνο, καθώς και αδελφός του Ναπολέοντα Α΄ αυτοκράτορα των Γάλλων. Ο Λουκιανός διαπνεόταν από επαναστατικές ιδέες και γι' αυτό ερχόταν συχνά σε σύγκρουση με τον αδελφό του Ναπολέοντα.
Ο Λουκιανός αναμείχθηκε στα πολιτικά, εκλέχτηκε μάλιστα γερουσιαστής της Πρώτης Γαλλικής Αυτοκρατορίας, αλλά διαφώνησε με τις επεκτατικές βλέψεις του αδελφού του, καθώς και με τον γάμο που του σχεδίαζε. Το 1804 αυτοεξορίστηκε στη Ρώμη ενώ το 1809 έφυγε για τις ΗΠΑ. Συνελήφθη όμως από τους Άγγλους και οδηγήθηκε στην Μεγάλη Βρετανία, όπου παρέμεινε μέχρι το 1814.
Το 1814 επέστρεψε στη Γαλλία και έγινε πρίγκιπας του Κανίνο από τον Πάπα Πίο Ζ΄. Το 1824 έγινε πρίγκιπας του Μουζινιάνο από τον Πάπα Λέοντα ΙΒ΄.
Απεβίωσε στις 29 Ιουνίου του 1840 στην Ιταλία από καρκίνο του στομάχου.
Πρωθυπουργός της Συρίας

Ο πρωθυπουργός της Συρίας είναι ο επικεφαλής της κυβέρνησης της Αραβικής Δημοκρατίας της Συρίας .
Ο Πρωθυπουργός διορίζεται από τον Πρόεδρο της Συρίας , μαζί με άλλους υπουργούς και μέλη της κυβέρνησης που προτείνει ο νέος πρωθυπουργός. Το Λαϊκό Συμβούλιο της Συρίας στη συνέχεια εγκρίνει το νομοθετικό πρόγραμμα της νέας κυβέρνησης, προτού αναλάβει επίσημα τη νέα κυβέρνηση. Δεν υπάρχουν συνταγματικά όρια για τη θητεία ενός Πρωθυπουργού, και πολλοί από αυτούς υπηρετούν μη διαδοχικές θητείες.
Κίνι Σύρου

Εκκλησιαστικά

Στον λόφο του χωριού, βρίσκεται ο καθολικός ναός της Μεταστάσεως της Θεοτόκου που γιορτάζει στις 15 Αυγούστου. Πριν τον οικισμό, βρίσκεται το γυναικείο μοναστήρι της Αγίας Βαρβάρας, το οποίο χτίστηκε το 1900 και περιέχει εικόνες από τον βίο της Αγίας. Στο μοναστήρι λειτουργεί έκθεση χειροποίητων υφαντών, φτιαγμένα με τον παραδοσιακό αργαλειό.

Ν.Ο.Π.Ο.Κ.

Στο χωριό εδρεύει από το 1980 ο Ναυτικός Οικολογικός Πολιτιστικός Όμιλος Κινίου (Ν.Ο.Π.Ο.Κ.), που αριθμεί σήμερα περισσότερα από 120 μέλη. Επί σειρά ετών λαμβάνει μέρος σε πολιτιστικές εκδηλώσεις του νησιού, ενώ έχει οργανώσει εκθέσεις διαφόρων ειδών, όπως την Έκθεση Παραδοσιακών Αλιευτικών Εργαλείων και την Έκθεση Υποβρύχιας Φωτογραφίας. Κατά τη διάρκεια της θερινής περιόδου, διοργανώνει διάφορες εκδηλώσεις, συναυλίες τοπικών συγκροτημάτων, παραστάσεις λαογραφικού χαρακτήρα και συνεστιάσεις για τους παραθεριστές του χωριού.
Στον αθλητικό τομέα, στον Όμιλο λειτουργεί τμήμα κολύμβησης το οποίο είναι επίσημο μέλος της Κολυμβητικής Ομοσπονδίας Ελλάδας από το 2007, ενώ στο παρελθόν έχει διοργανώσει στον όρμο του χωριού αγώνες κολύμβησης, ιστιοπλοΐας και ερασιτεχνικής αλιείας.

Πανηγύρια και έθιμα

Στις 29 Ιουνίου διοργανώνεται από τον Ν.Ο.Π.Ο.Κ. το πανηγύρι του Αγίου Πέτρου. Αρχικά, η εικόνα του Αγίου περιφέρεται με καΐκι στον όρμο του Κινίου, με τη συνοδεία και άλλων στολισμένων πλεούμενων. Στη συνέχεια διοργανώνεται γλέντι με ζωντανή μουσική, όπου προσφέρονται κρασί, [κακκαβιά]] και παέλια.
Τον Δεκαπενταύγουστο αναβιώνει το έθιμο «φωταρίδες». Οι οικογένειες ανάβουν φωτιές μέσα σε τσίγκινα τενεκεδάκια και στολίζουν τα σαμάρια του σπιτιού, ενώ τα παιδιά αναλαμβάνουν το στόλισμα της παραλίας και των πεζουλιών.

«Γοργόνα-Παναγιά»

Ο Ν.Ο.Π.Ο.Κ. ανέθεσε στον γλύπτη Γιώργο Ξενούλη να φιλοτεχνήσει ένα μνημείο αφιερωμένο στους ανθρώπους που χάθηκαν στη θάλασσα. Έτσι, τον Σεπτέμβριο του 2003 έγιναν τα αποκαλυπτήρια του έργου το οποίο ονομάστηκε «Γοργόνα-Παναγιά». Το μνημείο είναι ένα ορείχαλκο άγαλμα που αναπαριστά, σε φυσικό μέγεθος, μία γοργόνα καθισμένη σε έναν ύφαλο να κρατά στην αγκαλιά της το άψυχο σώμα ενός ψαρά. Το μνημείο είναι τοποθετημένο σε κεντρικό σημείο της παραλίας του Κινίου και είναι ένα από τα πιο γνωστά αξιοθέατα της Σύρου. Ο Ν.Ο.Π.Ο.Κ. τελεί ετησίως μνημόσυνο για όλους όσους χάθηκαν στη θάλασσα.

Ενυδρείο

Στο Κίνι λειτουργεί ενυδρείο μικρής κλίμακας. Το ενυδρείο αυτό έχει δημιουργηθεί για εκπαιδευτική χρήση, όπου παρουσιάζονται αντιπροσωπευτικά είδη ψαριών και άλλων θαλάσσιων οργανισμών που συναντώνται στις παραλίες της Σύρου. Στόχος του είναι να γνωρίσουν οι επισκέπτες τον θαλάσσιο κόσμο του νησιού, αλλά και του Αιγαίου γενικότερα.